
MAISEY YATES

FIENDENS DATTER

Miniserie: Vingården i Gold Valley


Vingården i Gold Valley er en lidenskapelig og heftig miniserie i ranchmiljø. Dette er del en.

 

Maisey Yates bor på landet i Oregon i USA med tre barn og en ektemann som fremdeles kan gjøre henne mo i knærne. Turen hun tar fra kontoret til kaffemaskinen hver dag, viser hvor eventyrlysten hun er.

Lanseringsfesten for Maxfield Vineyardsʼ nye vin gikk som smurt, og Emerson Maxfield kjedet seg.

Ikke den rette følelsen for merkevareambassadøren for Maxfield Vineyards, men definitivt den følelsen hun kjempet mot nå.

Hun forestilte seg at mange av de fremmøtte ville forklare det uinteresserte uttrykket hennes med at forloveden hennes ikke var til stede. Hun så ned på hånden sin, som for øyeblikket holdt et rødvinsglass. På ringfingeren glitret en stor, pæreformet diamant.

Hun kjedet seg ikke fordi Donovan ikke var her. Ærlig talt begynte Donovan å kjede henne, og det gjorde henne ikke så rent lite bekymret.

Faren hennes hadde arrangert forlovelsen to år tidligere, og hun hadde sagt ja. Hun hadde vært sikker på at det ville gå bra, at hun og Donovan kunne få det til å fungere, for på papiret burde det fungere. Men forholdet deres utviklet seg ikke. De jobbet og bodde i hver sin delstat, og de hadde ikke nok følelser for hverandre til at det oppsto noen lengsel etter den andre.

Alt i alt var festen mye mindre kjedelig enn forlovelsen.

Men alt sammen – festen og forlovelsen – hang sammen. Knyttet til det faktum at farens imperium var det viktigste i hans verden. Og Emerson var en del av dette imperiet.

I rettferdighetens navn brydde hun seg om faren sin. Og hun brydde seg veldig om imperiet hans. Vingården var hennes livsverk. Hun hadde klart å få Maxfield-viner i kurven til Hollywoods prisutdelinger. Hun hadde fått dem anbefalt på prominente nettsteder av tidligere talkshow-verter. Merkevaren hennes var nå viden kjent.

Maxfield Vineyards var den viktigste årsaken til at deler av Oregon begynte å bli kjent som det nye Napa. Og hennes og søsknenes arbeid var grunnen til at Maxfield Vineyards hadde vokst så mye som det hadde gjort.

Hun burde føle triumf og glede, men i stedet følte hun bare ubehag.

Det samme ubehaget som hadde smittet over på så mye av det hun hadde gjort i det siste.

Dette pleide å være nok.

Å stå her som midtpunkt i en flott fest, iført en kjole som var skreddersydd for å passe perfekt til kroppen hennes – det pleide å være en opplevelse. Å bruke leppestift som denne – den perfekte rødfargen til den skarlagenrøde kjolen – pleide å få henne til å føle seg …

Viktig.

Som om hun betydde noe.

Som om hun var en suksess. Uansett hva moren syntes.

Kanskje Emersons problem var det forestående bryllupet. For jo nærmere det kom, jo mer usikker følte hun seg. Kunne hun vie seg så mye til jobben sin at hun ville gifte seg med sønnen til en av verdens fremste reklamesjefer. Kunne hun gå med på det faren ba om, selv i dette tilfellet.

Men Emerson elsket faren sin. Og hun elsket vingården.

Og når det gjaldt romantisk kjærlighet  …

Hun hadde aldri vært forelsket. Det var hypotetisk. Og når det gjaldt sex og lidenskap  …

Hun hadde ikke ligget med Donovan ennå. Men hun hadde vært sammen med to andre menn. En kjæreste på college, en etter college. Og det hadde ikke vært noe som var verdt å snu opp ned på livet for.

Hun og Donovan delte mål og verdier. De kunne sikkert få disse tingene til å gå opp i en høyere enhet og skape seg et liv.

Hvorfor ikke gifte seg for vingårdens skyld? For å gjøre faren lykkelig?

Emerson sukket og lot blikket gli rundt i rommet.

Alt var vakkert. Selvsagt var det det. Festen ble holdt i familiens flotte prøvesmakelokale på toppen av fjellet, med utsikt over vinmarkene som strakte seg nedenfor, opplyst av fullmånen.

Emerson gikk ut på terrassen. Det var noen få mennesker der ute, i den andre enden, men de nærmet seg henne ikke. Å holde folk på avstand var noe hun var flink til. Med ett smil kunne hun tiltrekke seg alle i rommet hvis hun ville. Men hun kunne også vise et tomt ansikt som ikke innbød til samtale i det hele tatt.

Hun så ut over vinmarkene og sukket nok en gang.

«Hva gjør du her ute?»

Emerson måtte smile litt. For selvfølgelig kunne hun hindre alle andre enn lillesøsteren, Cricket, i å snakke til henne når hun ikke ville bli snakket til. Cricket gjorde stort sett som hun ville.

«Jeg trengte bare litt frisk luft. Hva gjør du her? Måtte du ikke vise legitimasjon i døren?»

«Jeg er tjueen, takk», snøftet Cricket og så … vel, ikke tjueen ut, i hvert fall ikke i Emersons øyne.

Emerson smilte. «Hvordan kunne jeg glemme det?»

Hun kunne virkelig ikke glemme at hun hadde holdt en helt spektakulær fest for Cricket, noe som hadde fått Cricket til å se storøyd og ukomfortabel ut, særlig i den figursydde kjolen Emerson hadde valgt til henne. Cricket likte ikke å stå i sentrum for oppmerksomheten.

Emerson likte det. Men bare på hennes egne premisser.

Cricket så mildt sagt opprørt ut i måneskinnet. «Jeg kom ikke hit for å bli ertet.»

«Unnskyld», svarte Emerson, oppriktig fordi hun ikke ville såre søsteren sin. Hun ville bare irritere henne litt, for Cricket var utrolig lett å irritere.

Emerson så ut over de vidstrakte åkrene og rynket pannen da hun så en skikkelse som beveget seg mellom vinrankene. Det var en mann. Selv fra balkongen kunne hun se at han hadde en slank, kraftig kropp og de lange skrittene til en mann som var ganske høy.

«Hvem er det?» spurte hun.

«Jeg vet ikke», sa Cricket og kikket ned. «Skal jeg hente pappa?»

«Nei», sa Emerson. «Jeg kan gå ned.»

Hun visste nøyaktig hvem som skulle være på festen, og hvem som ikke skulle være det.

Og hvis denne mannen var et medlem av Cooper-familien fra Cowboy Wines, hadde hun grunn til å være bekymret for at han var der nede og snuste rundt for å få tak i forretningshemmeligheter. Ikke det at deres fremste rival hadde nedverdiget seg til den slags spionasje før, men hun stolte ikke på noen. Vinproduksjon var en konkurranseutsatt bransje.

Emersons søster Wren ble alltid rasende bare navnet Cooper ble nevnt, og mumlet konstant om alle slags skitne triks de kunne finne på. Så egentlig var alt mulig.

«Har du tenkt å gå ned og undersøke det selv?»

«Det går bra.» Emerson viftet med hånden. «Jeg har mobiltelefon, og det er mye folk her akkurat nå. Jeg tror ikke det blir noen problemer.»

Emerson snek seg ut gjennom en sidedør og gikk raskt ned trappen. Hun visste ikke hvorfor, men hun følte seg tvunget til å se hvem mannen var. Kanskje fordi hans ankomst var det første virkelig interessante som hadde skjedd i løpet av kvelden. Hun gikk i den retningen hun sist hadde sett skikkelsen. Månelyset lyste opp landskapet. Hun rundet en rad med vinranker og gikk inn i den neste, før hun stoppet opp og stivnet.

Hun hadde visst at han var høy, selv på avstand. Men han var … veldig høy. Og bred.

Brede skuldre, bred brystkasse. Han hadde på seg en cowboyhatt, noe som virket latterlig om kvelden, og en stram, svart T-skjorte og jeans.

Og han var ikke en Cooper.

Hun hadde aldri sett denne mannen før. Han så henne og stoppet opp. Månelyset fanget opp ansiktstrekkene hans. Ansiktet hans var så vakkert at hun ble helt lamslått. Den firskårne haken var synlig selv i dette svake lyset.

«Jeg … Har du gått deg vill?» spurte hun. «Festen er den veien. Men jeg er ganske sikker på at du ikke står på gjestelisten.»

«Jeg ble ikke invitert til noen fest», sa han med dyp og litt hes stemme.

En veldig sensuell stemme.

«Så … hva gjør du her?»

«Jeg jobber her», sa han. «Jeg er den nye gårdsarbeideren.»

Jammen var hun ikke Rødhette levert rett til den store stygge ulven.

Men hun hadde ikke på seg en rød kappe og kyse. Det var en skarlagenrød kjole som klamret seg til de sjenerøse kurvene hennes som innpakningspapir rundt en fristende gave.

Det mørke håret hennes var sølvfarget av månestrålene og falt rundt de nakne skuldrene. Han kunne se henne for seg i sengen sin, akkurat slik. Naken, med håret spredt over puten.

Det var synd at han ikke var her for fornøyelsens skyld.

Han var her for å ta hevn.

Og hvis han hadde gjettet riktig ut fra det han visste om Maxfield-familien, var dette Emerson Maxfield. Hun som ofte fikk sitt vakre ansikt på forsiden av mat- og vinmagasiner, og som også var blitt litt av en It Girl for klesmerker. Hun var vakker, gjenkjennelig … og forlovet.

Men det ville ikke ha avskrekket ham hvis han virkelig ville ha henne.

Hva i helvete brydde han seg om at en mann hadde satt en ring på en kvinnes finger? Han mente at hvis en forlovet eller gift kvinne var på utkikk etter noe annet, burde mannen som hadde satt ringen på fingeren hennes, ha gjort en bedre jobb med å holde henne fornøyd.

Hvis Holden kunne forføre en kvinne, fikk fyren som fortjent.

Men det fantes mange kvinner og mange måter å få seg et ligg på, og han hadde ikke tenkt å skitne seg til med en Maxfield.

Uansett hvor vakker hun var.

«Jeg visste ikke at faren min hadde ansatt en ny person», sa hun.

Det var morsomt, med tanke på det han visste om familien hennes, at hun snakket som en liten privatskoleprinsesse. Men han visste at hun hadde gått på eliteskoler på østkysten, og at hun kom hjem til Oregon i sommerferiene, i hvert fall når familien ikke var på luksusferie et annet sted.

De var den rikeste familien i Logan County, med et vinmerke som konkurrerte på verdensbasis.

Faren hennes, James Maxfield, var en visjonær i verdensklasse, en vinmaker i verdensklasse … og en drittsekk i verdensklasse.

Holden hadde ikke mye moral, men han hadde sine prinsipper når det gjaldt kvinner. James Maxfield hadde ingen slik moralsk kodeks. Han lurte på hva Emerson ville tenke hvis hun fikk vite hva faren hennes hadde gjort mot en kvinne som knapt var på hennes alder.

Hva han hadde gjort mot Holdens lillesøster.

Men Emerson ville sannsynligvis ikke brydd seg i det hele tatt.

Han kunne ikke skjønne at hun ikke kjente til farens oppførsel, siden det virket som om hele familien drev bedriften sammen. Han hadde en følelse av at Maxfield-barna så en annen vei, og det samme gjorde kona til James. Alle ignorerte den dårlige oppførselen hans slik at de kunne fortsette å ha tilgang til bankkontoen hans.

«Jeg kom hit i dag», sa han. «Jeg bor i en av hyttene på eiendommen.»

Holden hadde jobbet seg opp fra ingenting, men hans suksess som eiendomsutvikler ble ikke på langt nær like mye omtalt i media som Maxfields suksess. Det var derfor det var mulig for ham å begi seg ut på dette hevntoktet, denne søken etter å ødelegge livet og ryktet til James Maxfield.

Og det fantastiske var at James ikke engang så det komme.

Fordi han ikke kom til å skjønne at en mann med så lav status kunne få ham i kne. Han ville overse Holden. Fordi James ville tro at Holden ikke var noe annet enn en lakei. James hadde ingen anelse om at Holden var en mann med store landområder i den østlige delen av delstaten, i Jackson Creek.

Fordi James Maxfield ikke tenkte på noen andre enn seg selv. Han trodde ikke at noen var like smart som ham selv, han trodde ikke at noen var i nærheten av å være like viktig.

Og denne stoltheten skulle bli hans undergang til slutt.

Holden ville sørge for det.

«Å», sa hun. Hun møtte blikket hans og bet seg i leppen.

Den vesle heksa flørtet med ham.

«Er det ikke meningen at du skal være der inne og være vertinne?»

Hun trakk på skuldrene. «Jeg antar det.» Hun virket slett ikke overrasket over at han gjenkjente henne. Men Emerson var nok vant til å bli gjenkjent.

«Folk kommer nok til å legge merke til at du er borte.»

«Jeg begynner å bli litt lei av disse greiene.»

«Fester med gratis mat og drikke? Hvordan kan man bli lei av det?»

Hun løftet den ene elegante skulderen. «Jeg antar at når drinkene alltid er gratis, glemmer man hvorfor de er spesielle.»

«Det vet jeg ikke noe om.»

Han hadde jobbet for alt han hadde.

«Å, selvfølgelig. Jeg er lei for det. Det var en utrolig privilegert ting å si.»

«Vel, hvis du er den jeg tror du er, er du utrolig privilegert. Hvorfor skulle du ikke føle det slik?»

«Bare fordi det er sant i mitt liv, betyr ikke det at det ikke er en smakløs ting å si.»

«Vel, jeg kan komme på flere smakløse ting jeg kan si tilbake som kanskje vil få deg til å føle deg litt bedre.»

Hun lo. «Prøv.»

«Hvis du ikke er forsiktig, lille Rødhette, kan du bli slukt av en stor, stygg ulv.»

Det var en utrolig åpenbar og åpenlyst seksuell ting å si. Og den lille prinsessen, med forlovelsesringen glitrende på venstre hånd, burde ha blitt sint og fornærmet. Men det ble hun ikke.

«Var det meningen at det skulle være smakløst?»

«Det var det», sa han.

«Jeg antar at det ikke føltes slik for meg.»

«Du burde dra tilbake til den festen», sa han.

«Hvorfor? Er jeg i fare her ute?»

«Det kommer an på hva du anser som fare.»

Han sa til seg selv at det ikke var noe galt i å bygge opp et forhold til henne. Det ville faktisk være forbasket nyttig på mange måter.

«Muligens det å snakke med fremmede menn i vingårder.»

«Det kommer an på om du synes jeg er merkelig eller ikke.»

«Jeg kjenner deg ikke godt nok til å vite det ennå.» En gnist av interesse skjøt gjennom ham. Hva gikk det av ham? For første gang på veldig lenge følte han noe som lignet på interesse.

For Emerson Maxfield.

«Jeg må gå», sa hun. «Jeg … Festen.»

«Ja», sa han.

Han tok et skritt mot henne, nesten uten å tenke seg om.

Og så trakk hun seg tilbake, så raskt hun kunne på de upraktiske stiletthælene.

«Det er best at du løper, lille Rødhette», mumlet han. Så så han opp på huset oppe på åsen. «Den store stygge ulven kommer til å sluke alt dette.»

«Emerson», sa faren. «Jeg har en jobb til deg.»

Emerson var trøtt og følte seg ute av balanse etter gårsdagen. Hun hadde gjort noe som var så ukarakteristisk at hun fremdeles ikke skjønte hva hun hadde tenkt.

Hun hadde forlatt festen og posten sin. Hun hadde jaget etter en fremmed mann ute på vinmarken. Og så …

Han hadde minnet om en ulv. Hun hadde besøkt et ulvereservat en gang da hun gikk på videregående, og hun hadde blitt fascinert av en mektig hannulv. Så vakker. Så mye skjult styrke.

Hun hadde vært redd. Men samtidig fullstendig fascinert. Ute av stand til å se bort …

Han jobbet på vingården.

Og det burde ha vært et rødt lys for henne hele veien ned. En absolutt stopp, ikke gå lenger. Hvis diamanten på fingeren hennes ikke kunne fungere som en advarsel, burde hans status som ansatt ha gjort det.

Men hun hadde følt seg tiltrukket av ham. Og så hadde han tatt et skritt mot henne. Og det var som om de riktige instinktene plutselig hadde våknet i henne, og hun hadde flyktet.

«Jeg har fulgt med på fortjenesten til Grassroots Winery nede i byen», sa faren. «De er virkelig i ferd med å skape seg et navn som reisemål. Ikke bare en merkevare som folk drikker når de er ute, men et sted folk ønsker å besøke. Vi har bevist at dette er et utrolig vellykket sted for bryllup og andre store arrangementer. Festen dere arrangerte i går kveld var fantastisk.»

Emerson solte seg i lovordene. Men bare for et øyeblikk. For hvis det var ros, kunne ikke en forespørsel være langt unna.

«De tilbyr blant annet rideturer gjennom vingården. De har også et slags rustikt samarbeid med den nærliggende ranchen, som høres mer ut som en bastion for cowboyviner. Ikke noe jeg har lyst til å involvere meg i. Vi ønsker ikke å redusere verdien av varemerket vårt ved å assosiere oss med noe som ligger i det nedre sjiktet. Men rideturer i vinmarkene, pikniker og slike ting tror jeg kan være lønnsomt.»

Emerson hadde møtt eieren av Grassroots Winery, Lindy Dodge, ved et par anledninger, og hun likte den andre kvinnen ganske godt. Emerson hadde et øyeblikk betenkeligheter med å tråkke på det som tydeligvis var Lindys idé, men slo det så fra seg.

Det var slett ikke uvanlig at lignende selskaper prøvde seg på sammenlignbare prosjekter. De lånte ofte fra hverandre, og med tanke på hvor mange vinprodusenter som begynte å dukke opp i området, var det uunngåelig at de kom til å tråkke hverandre på tærne.

Dessuten prøvde Emerson etter beste evne å ikke se på de andre som konkurrenter. De var i ferd med å skape en robust vinrute som var et trekkplaster i seg selv. Turister kunne besøke flere vingårder når de kom til Logan County, fra Copper Ridge gjennom Gold Valley og opp i fjellene rundt. At området ble et reisemål for vinentusiaster, var bra for alle.

Den eneste vingården som Maxfield Vineyards egentlig så på som en konkurrent, var Cowboy Wines. Det syntes Emerson på en måte var morsomt, siden merkevaren deres ikke kunne vært mer ulik Maxfields selv om de prøvde.

Og hun mistenkte at de hadde prøvd.

Hun mistenkte også at det lå noe mer bak rivaliseringen, men James sa aldri noe om det.

Det hadde heller ikke Wren, den mellomste søsteren, gjort. Wrens rolle i selskapet førte ofte til at hun havnet i konflikt med Creed Cooper, som jobbet i samme stilling for familiens vingård, og Wren hatet ham av hele sitt vesen. Det ga hun høylytt og ofte uttrykk for.

«Så hva går den nye satsingen ut på, egentlig?» spurte Emerson.

«Jeg sa det jo nettopp. Rideturer og piknik, men vi må få det til å føles som et Maxfield-prosjekt. Og det overlater jeg til deg.»

«Det høres ut som om det er mer Wrens greie.» Wren var ansvarlig for arrangementer på vingården, mens Emerson jobbet mer globalt med merkevarerepresentasjon.

«Jeg tror at dette til syvende og sist handler om hvordan du påvirker folk. Jeg vil at du skal finne de beste rutene, de beste utsiktene på turene, ta noen bilder og legge dem ut på sosiale medier.»

«Ok. Det kan jeg gjøre.»

Hun hadde en enorm rekkevidde på nettet, og hun kunne se for seg hvordan hun kunne plassere noen bilder, noe som ville vekke medias interesse og muligens generere en sak i magasinet Sip and Saver. Og egentlig ville det komme hele området til gode. Jo mer Maxfield Vineyards – med sitt enorme nedslagsfelt i vinverdenen – trakk folk til området, jo mer ville også de andre vingårdene tjene på det.

«Det er derfor jeg har ansatt en daglig leder som skal ha ansvaret for den delen av virksomheten. Jeg trenger ham til å overvåke noen nybygg, for hvis vi skal ha gjester i stallen, må alt være oppdatert. Han må også holde oppsyn med anskaffelsen av noen hester. I tillegg må han ta seg av rideturer og så videre.»

«Å,» sa hun. «Denne … personen. Denne mannen du ansatte. Er han … høy?»

James trakk på skuldrene. «Jeg vet ikke helt. Jeg tenkte ikke på høyden hans. Gjorde du det?»

«Nei», sa hun med flammende ansikt. Hun følte seg som et barn med hånden i kakeboksen. «Jeg bare … Jeg tror jeg så ham i går kveld. Nede på marken. Jeg forlot festen for å se hva som skjedde.» Fullstendig ærlighet overfor faren var en selvfølge for henne. Hun prøvde å være snill. Hun prøvde å være den datteren han alltid hadde oppdratt henne til å være.

«Dro du fra festen?»

«Alt var under kontroll. Jeg overlot ansvaret til Cricket. Jeg vekslet noen ord med ham, og så dro jeg tilbake til huset. Det var alt. Han sa at han jobbet på gården.»

«Du må være forsiktig», sa faren. «Du vil ikke at det skal tas bilder av deg alene med en mann som ikke er Donovan. Du trenger ikke noe som kan ødelegge forlovelsen din.»

Noen ganger lurte hun på om faren var klar over at de ikke levde i viktoriatiden.

«Ingenting skal gå på bekostning av forlovelsen min med Donovan.»

«Jeg er glad for at du er sikker på det.»

Hun var slett ikke sikker på det. Faren forsto kanskje ikke at tidene hadde forandret seg, men det gjorde hun. Hun følte seg sikker på at Donovan holdt på med andre kvinner i mangel av et fysisk forhold til henne. Hvorfor skulle hun anta noe annet? Han var tross alt en mann.

Hun visste hvorfor faren var så opptatt av ekteskapet med Donovan. Som en del av den planlagte pensjonisttilværelsen, ville faren gi eierandeler i vingården til hver av døtrenes ektemenn.

Han mente at Donovan ville være en ressurs for vingården, og Emerson var enig. Men hun var ikke sikker på hvordan det passet inn i et ekteskap. Donovan brydde seg tydeligvis heller ikke så mye om hvordan det passet inn i et ekteskap. Og hun tvilte på at han ville være i stand til å mobilisere sjalusi over oppførselen hennes.

«Image», sa faren hennes og brakte henne tilbake til øyeblikket. «Det er ikke hva du gjør som betyr noe, Emerson, men hva verden tror at du gjør.»

Det var noe med måten faren sa det på, så glatt og kaldt, som fikk henne til å grøsse. Det burde ikke gjøre det, for hun var enig i at image var viktig i deres bransje.

Likevel fikk hun frysninger.

«Du bør gå ned til stallen. Han venter på deg», sa faren.

Og selv om det fikk magen til å stramme seg, ignorerte hun følelsen. Hun hadde en jobb å gjøre. Og den jobben hadde ingenting å gjøre med hvor høy den nye gårdsarbeideren var.

Hun var like pen i det latterlig trendy antrekket hun hadde på seg nå, som hun hadde vært i den røde kjolen.

Hun hadde på seg en svart bukse med høyt liv og en svart magetopp. Det mørke håret var satt opp i en høy topp, og hun hadde på seg den samme røde leppestiften som kvelden før, sammen med runde solbriller som skjulte øynene.

Han ønsket at han kunne se øynene hennes. Og da hun nærmet seg, skjøv hun brillene opp til toppen av hodet.

Han var ikke forberedt på hvor vakker hun var.

Han trodde han hadde sett skjønnheten hennes i måneskinnet, trodde han hadde sett den på fotografier, men de ytet henne ikke rettferdighet. Han hadde vært overbevist om at det blå i øynene hennes var et slags filter. Men nå, ute i den skarpe solen med de grønne åsene rundt seg, var det tydelig for ham at øynene hennes snarere var blitt nedtonet på fotografiene.

«God morgen», sa hun.

«God morgen til deg også. Jeg antar at du har snakket med faren din?»

«Ja», sa hun.

«Og hva synes du om forslaget hans?»

Etter Holdens mening var det et godt forslag. Og når han var ferdig med å ruinere James og ødelegge varemerket hans, kunne Holden godt tenke seg å kjøpe hele eiendommen og fortsette å lage vin selv. Han var flink til å selge ting og tjene penger. Han kunne tjene mer penger her.

«Det er bra. Jeg tror at noen velplasserte selfies vil skape interesse.»

«Du har nok rett. Men jeg kan ikke si at jeg er så opptatt av selfies.»

Det var en løgn. Lillesøsteren hans var en ganske mektig influencer. Hun var modell og hadde møtt James Maxfield på en av festene som hadde ført dem sammen. Han var sint på seg selv for den rollen hans egne penger hadde spilt i alt dette.

For Soraya hadde vært uskyldig. En søt jente fra en liten by som hadde blitt kastet inn i en livsstil hun ikke var forberedt på å håndtere.

Holden kjente seg godt igjen. Han hadde i hvert fall ikke visst hvordan han skulle håndtere penger i begynnelsen. Men han hadde hjulpet familien med å komme seg ut av den situasjonen de hadde havnet i. Det første han gjorde, var å kjøpe et hus til moren. Oppe på en høyde, flott og trygt for mennene som hadde utnyttet henne gjennom hele Holdens barndom.

Og den søte, yngre halvsøsteren hans … Hun hadde ramlet rett inn i berømmelsen. Hun var vakker, det hadde hun alltid vært, men hun hadde en mager, sulten skjønnhet, slipt av mange års fattigdom, og bakgrunnen hennes gjorde de skarpe kinnbena og den treffsikre stilsansen enda mer interessant.

Millioner av mennesker fulgte henne og ventet på å se neste bilde av henne. De ventet på å se hvilken fest hun skulle gå på.

Og hun gikk på feil fest da hun møtte James Maxfield.

Han hadde kastet seg over henne, utnyttet henne og forlatt henne. Holden ville aldri glemme at han måtte legge søsteren sin inn på psykiatrisk avdeling. Sorayas selvmordsforsøk, spontanaborten … Ødeleggelsen.

Det var brent inn i ham.

I tillegg til at pengene hans ikke hadde beskyttet henne. Pengene hans hadde gjort henne sårbar for dette.

Nå gjensto bare hevn, for han kunne ikke gjøre det godt igjen. Han kunne ikke ta bort smerten hennes.

Men han kunne ta alt fra Maxfield-familien.

Og det var det han hadde tenkt å gjøre.

«Jeg tror ikke vi har møttes offisielt», sa hun. Hun strakte frem hånden, og diamanten glitret i sollyset. «Jeg er Emerson Maxfield.»

«Holden Brown», sa han og trykket hånden hennes.

Hvis James Maxfield ikke hadde vært en rasende narsissist, ville Holden kanskje ha vært bekymret for å bruke sitt egentlige fornavn.

Men han tvilte på at den eldre mannen noen gang ville koble sammen den yngre modellen han hadde brukt i et par måneder og deretter forkastet, med Holden. Hvorfor skulle han det? James husket antakelig knapt Sorayas fornavn, for ikke å snakke om familien hennes. Holden selv var ikke berømt. Og det var slik han likte det. Han hadde alltid tenkt at det ville være praktisk å være anonym. Han hadde ikke forestilt seg at det skulle være av hevnhensyn.

Han la hånden sin rundt hennes. Den var myk og glatt. Hånden til en kvinne som aldri hadde gjort hardt arbeid i hele sitt liv, og noe i ham følte plutselig en desperat trang til å få denne lille prinsessen til å gjøre skittent arbeid.

Helst på kroppen hans.

«Hyggelig å treffe deg, Holden», sa hun.

«Hyggelig å treffe deg også. Jeg har noen ridestier i tankene for denne nye satsingen. Skal vi ta en ridetur?»

